ORDE do 18 de xullo de 2000 pola que se crea o Rexistro de Corredores de Seguros, de Sociedades de Corredoría de Seguros e dos seus Altos Cargos e o Rexistro de Diplomas de Mediador de Seguros Titulado.
CONSELLERÍA DE ECONOMÍA E FACENDA — I. DISPOSICIÓNS XERAIS — 18/08/2000

O Estatuto de autonomía para Galicia, aprobado en virtude da Lei orgánica 1/1981, do 6 de abril, non recoñecía inicialmente a esta Comunidade Autónoma competencia en materia de seguros.
Sen embargo, a través da Lei orgánica 6/1999, do 6 de abril, transfírelle á Comunidade Autónoma de Galicia a competencia de desenvolvemento lexislativo e execución en materia de ordenación do crédito, banca e seguros, coa finalidade de equiparar nesta materia as competencias desta Comunidade Autónoma coas doutras.
En aplicación da citada lei orgánica, mediante o Real decreto 1748/1999, do 19 de novembro, transfírense á Comunidade Autónoma de Galicia as funcións e servicios da Administración xeral do Estado en materia de mediadores de seguros. En virtude da dita norma correspóndelle á Comunidade Autónoma de Galicia o desenvolvemento lexislativo e a execución, dentro do seu territorio, das bases de ordenación dos seguros privados contidas na Lei 9/1992, do 30 de abril, de mediación de seguros privados, modificada pola Lei 30/1995, do 8 de novembro, de ordenación e supervisión dos seguros privados, respecto ós mediadores de seguros no que o domicilio social e ámbito de operacións se limitán ó territorio da comunidade.
Pola súa parte, o Decreto 321/1999, do 16 de decembro, asígnalle as funcións e servicios transferidos á Comunidade Autónoma de Galicia nesta materia á Consellería de Economía e Facenda. E a Orde do 12 de xaneiro do 2000, da Consellería de Economía e Facenda, adscríbelle as competencias á Dirección Xeral de Política Financeira e Tesouro.
Baseándose en todo o anterior, cómpre a creación dun rexistro específico no ámbito da Comunidade Autónoma de Galicia, no que se rexistren as persoas físicas e xurídicas que obtiveran autorización para exerce-la actividade de corredoría de seguros e se anoten os feitos máis significativos que as afecten, así como todas aquelas cuestións que deban ser rexistradas de acordo coa normativa vixente. Así mesmo, pola presente orde, créase o Rexistro de Diplomas de Mediador de Seguros Titulado, na medida en que o dito diploma vén establecido pola nor
mativa para o efecto como un dos requisitos para obte-la mencionada autorización.
Por todo iso,
DISPOÑO:
Capítulo I
Rexistro de Corredores de Seguros, de Sociedades de Corredoría de Seguros e dos seus Altos Cargos.
Artigo 1º.-Creación do rexistro.
1. Créase o Rexistro de Corredores de Seguros, de Sociedades de Corredoría de Seguros e dos seus Altos Cargos, coa finalidade de que a Administración autonómica teña en todo momento coñecemento fidedigno da situación das persoas e entidades inscritas nel.
2. O rexistro estará adscrito á Dirección Xeral de Política Financeira e Tesouro, da Consellería de Economía e Facenda.
Artigo 2º.-Ámbito do rexistro.
No rexistro inscribiranse os corredores de seguros e sociedades de corredoría de seguros no que o domicilio social ou profesional e ámbito de operacións quede circunscrito ó territorio da Comunidade Autónoma de Galicia.
Artigo 3º.-Funcións.
O Rexistro terá as funcións de cualificar, inscribir e certifica-los actos que así o requiran que se refiran a corredores de seguros e sociedades de corredoría de seguros inscritos nel.
Artigo 4º.-Carácter e efectos do rexistro.
1. O rexistro ten carácter administrativo e a súa eficacia baséase nos principios de publicidade formal e de legalidade, ten carácter público e non se poderá invoca-la súa ignorancia.
2. Os actos suxeitos a inscrición non inscritos non producirán efectos respecto a terceiros de boa fe.
Artigo 5º.-Libros de rexistros.
1. No rexistro levaranse, coa desagregación que resulte necesaria, os seguintes libros:
a) Libro diario de presentación.
b) Libros de inscricións de corredores de seguros, de sociedades de corredoría de seguros e dos seus altos cargos.
2. No libro de altos cargos de sociedades de corredoría inscribiranse os administradores ou conselleiros, os directores xerais ou asimilados, os apoderados e os que baixo calquera outro título leven a dirección efectiva da entidade correspondente.
3. Os asentos practicaranse por orde cronolóxica e a súa redacción farase de forma sucinta con remisión ó arquivo correspondente onde conste o documento.
Artigo 6º .-Actos inscribibles.
1. Son actos inscribibles no rexistro:
a) A autorización administrativa previa.
b) Os cambios de denominación ou domicilio social así como outras modificacións estatutarias.
c) As participacións significativas.
d) As agrupacións de interese económico e as unións temporais de empresas.
e) A situación de inactividade.
f) A revogación da autorización administrativa.
g) A inhabilitación para o desempeño da actividade de corredoría.
h) As sancións que, se é o caso, se impuxeran, salvo a de amoestación privada.
i) Os demais actos que deban inscribirse en virtude da normativa vixente.
2. Respecto ós altos cargos inscribiranse:
a) O nomeamento.
b) A suspensión, revogación ou cesamento destes por calquera causa.
c) A inhabilitación.
d) As sancións que, se é o caso, se lles impuxeran, salvo a de amoestación privada.
e) Os demais actos que deban inscribirse en virtude da normativa vixente.
Consignaranse o nome e apelidos ou denominación social, o domicilio, a nacionalidade, a profesión, o número do documento nacional de identidade e, se se trata de estranxeiros, se é o caso, o do permiso de residencia ou pasaporte.
Artigo 7º.-Presentación de documentación.
Os documentos que conteñan actos do administrado que deban ser inscritos conforme o establecido no artigo anterior deberán presentarse, acompañados de escrito asinado polo interesado ou polo representante legal da sociedade, dentro dos dez días seguintes ó de adopción dos acordos, presentando, se é o caso, a escritura pública correspondente no prazo dun mes desde a súa inscrición no Rexistro Mercantil.
Artigo 8º.- Inscrición de oficio.
Cando a inscrición no rexistro teña por causa acordos da Administración, o asento practicarase de oficio con fundamento no acto administrativo correspondente.
Artigo 9º.-Inscrición das medidas de control especial.
As medidas de control especial que, se fose o caso, se impuxeran serán inscribibles no rexistro, logo de audiencia do interesado, cando a Dirección Xeral de Política Financeira e Tesouro acorde darlles publicidade.
Artigo 10º.-Cancelación das inscricións das sancións impostas.
As inscricións relativas ás sancións impostas cancelaranse de oficio ou por instancia do interesado.
A cancelación de oficio procederá cando recaera resolución ou sentencia firme estimatoria do recurso interposto contra a sanción.
O interesado terá dereito a solicitar da Dirección Xeral de Política Financeira e Tesouro a cancelación de inscrición da sanción que lle fora imposta, sempre que non incorrese en ningunha nova infracción, dentro dos dous anos seguintes á data da firmeza da sanción para o caso das infraccións leves, cinco anos no caso das graves e oito anos no caso das moi graves.
A iniciación dun expediente administrativo sancionador interromperá os prazos previstos no parágrafo anterior. Se o procedemento concluíse coa imposición dunha nova sanción, as anotacións pendentes cancelaranse cando transcorra o prazo de cancelación aplicable a ela, salvo que o que restase por correr da anterior fose superior, de se-lo caso atenderase á data do seu vencemento.
Artigo 11º.-Obriga das persoas e entidades inscritas no rexistro.
As persoas e entidades inscritas no rexistro deberán facilita-la documentación e información necesarias para permiti-lo seu mantemento actualizado, remitindo á Dirección Xeral de Política Financeira e Tesouro os documentos correspondentes na forma establecida no artigo 7. Todo iso sen prexuízo da obriga de atender tamén ós requirimentos individualizados de información que se lles formulen.
Artigo 12º.-Publicidade do rexistro.
1. Mediante solicitude por escrito na que se exprese a identidade do solicitante e o motivo, poderán acceder ós datos do rexistro non soamente os titulares, senón tamén os que acrediten un interese lexítimo e directo.
2. A publicidade formal poderá realizarse mediante certificación ou nota simple informativa expedida pola Dirección Xeral de Política Financeira e Tesouro.
Capítulo II
Rexistro de Diplomas de Mediador de Seguros Titulado
Artigo 13º.-Creación do rexistro
Créase o Rexistro de Diplomas de Mediador de Seguros Titulado, adscrito á Dirección Xeral de Política Financeira e Tesouro da Consellería de Economía e Facenda.
Artigo 14º.-Ámbito do rexistro.
No rexistro inscribiranse todas aquelas persoas que obtivesen o diploma de mediador de seguros titulado expedido pola Consellería de Economía e Facenda.
Artigo 15º.-Solicitude de certificación.
As persoas inscritas no rexistro poderán solicitar certificación do diploma mediante solicitude por escrito na que se faga consta-la identidade do solicitante.
Disposicións transitorias
Primeira.-A documentación dos corredores e sociedades de corredoría de seguros transpasadas á Comunidade Autónoma de Galicia en virtude do Real decreto 1748/1999, do 19 de novembro, que figuran como anexo á presente orde, que figurasen nos rexistros ou expedientes que foron obxecto de traspaso, trasladaranse ó rexistro creado por esta orde. Independentemente disto, poderáselles pedi-la documentación que fose necesaria para completa-la inscrición.
Segunda.-As sucesivas inscricións relativas ós corredores e sociedades de corredorías de seguros obxecto de traspaso efectuaranse na forma prevista na presente orde.
Terceira.-Ós corredores e sociedades de corredoría obxecto de traspaso asígnaselles un novo número de rexistro, con motivo da súa inscrición no rexistro autonómico, que figura no anexo á presente orde. Non obstante, nas follas correspondentes a estas persoas ou entidades farase constar tamén o número de inscrición que tiñan anteriormente no Rexistro Especial de Corredores de Seguros, de Sociedades de Corredoría de Seguros e dos seus Altos Cargos da Dirección Xeral de Seguros do Ministerio de Economía e Facenda.
Disposicións derradeiras
Primeira.-Facultase o director xeral de Política Financeira e Tesouro para dictar cantas disposicións sexan necesarias para o desenvolvemento e execución da presente orde.
Segunda.-A presente orde entrará en vigor o día seguinte ó da súa publicación no Diario Oficial de Galicia.
Santiago de Compostela, 18 de xullo de 2000.
José Antonio Orza Fernández
Conselleiro de Economía e Facenda
ANEXO
Relación de corredores de seguros e de sociedades de corredoría de seguros dos que a documentación foi traspasada pola Dirección Xeral de Seguros do Ministerio de Economía e Facenda á Comunidade Autónoma de Galicia en virtude do Real decreto 1748/1999, do 19 de novembro.
Nome/Denominación social
Anterior
nº de rexistro
Novo
nº de rexistro
José Eloy Rodríguez Rodríguez
F-81
GF-002
Fernando Rotea Villanueva
F-227
GF-003
Eladio Fernández Vázquez
F-228
GF-004
Fernando Manuel García Dieguez
F-682
GF-005
José Grela Rodríguez
F-776
GF-006
Nome/Denominación social
Anterior
nº de rexistro
Novo
nº de rexistro
Rogelio Calvar Otero
F-956
GF-007
Julio Cabo Naya
F-979
GF-008
José Liñares García
F-1019
GF-009
Juan Carlos Sánchez Ansede
F-1127
GF-010
Constantino Docampo Fraga
F-1391
GF-011
José Vilariño Vilariño
F-1495
GF-012
Mª de las Nieves Rúa Pazos
F-1550
GF-013
Mª Trinidad Barreiro Carrasco
F-1696
GF-014
Manuela Gómez García
F-1713
GF-015
Jesús Ángel Rego Álvarez
F-1812
GF-016
Enrique Vilela García
F-1845
GF-017
Manuel González Teijeiro
F-1901
GF-018
Francisco Pichel Iglesias
F-2006
GF-019
Quiroga Calviño
Corredoría de Seguros, S.L.
J-263
GX-001
Eloy Rodríguez
Corredoría de Seguros, S.L.
J-296
GX-002
Falin y Zapata
Corredoría de Seguros, S.L.
J-629
GX-003
Corredores de Seguros Alfa, S.L.
J-825
GX-004
Rasegal, S.L.
J-1153
GX-005
Asesoría Díaz, S.L.
J-1209
GX-006
Lavandería Rabade Coruña
Corredoría de Seguros, S.C.
J-1556
GX-007